**Хөрмәтле авылдашлар!**

Быелгы җәйнең аеруча коры килүе янгын куркынычын кискен арттыра. Район җирлегендә, Республика һәм Рәсәй күләмендә янгыннар саны, башка еллар белән чагыштырганда, күп тапкырлар артыграк.

Урманнарда янгын куркынычының югары класслы булуы сәбәпле, Татарстан Республикасы Министрлар Кабинетының 2023 елның 7 июлендәге 796 номерлы карары нигезендә, Татарстан Республикасында гражданнарның урманнарда булуына һәм аларга транспорт чараларын кертүгә, карар үз көченә кергән көннән алып, 21 календарь көнгә чикләү кертелде.

Янгын куркынычсызлыгы чараларын төгәл үтәп, балаларыбызга, оныкларыбызга аңлатып, аларны күз уңыннан җибәрмәсәк иде. Үз йорт-җиребезгә генә түгел, күрше-тирәләрнең, авылдашларның каралты-кураларына да, бала-чагага да игътибарлы булыйк, ваемсызлык күрсәтмик!

Үчәлле авыл җирлеге.